ସୁବର୍ଣ୍ଣପୁର, ସେପ୍ଟେମ୍ବର ୧୪ (ଲୋକାଲ ୱାୟାର): ଅଗଷ୍ଟ ମାସ ଶେଷରେ ରାଜ୍ୟରେ ହୋଇଥିବା ବନ୍ୟାରେ ସୁବର୍ଣ୍ଣପୁର ଜିଲ୍ଲା ଲଛିପୁର ପଞ୍ଚାୟତ ଲୁପୁରସିଂହା ଗ୍ରାମର ପ୍ରାୟ ୫୦ ଏକରରୁ ଅଧିକ ଚାଷଜମି ଜଳମଗ୍ନ ହୋଇ ଫସଲ ନଷ୍ଟ ହୋଇଥିଲେ ମଧ୍ୟ ଏ ପର୍ଯ୍ୟନ୍ତ କୃଷି ବିଭାଗର କୌଣସି ବି ଅଧିକାରୀ ଆସି ବନ୍ୟା କ୍ଷୟକ୍ଷତିର ଆକଳନ କରି ନାହାନ୍ତି ବୋଲି ସ୍ଥାନୀୟ ଚାଷୀ ଅଭିଯୋଗ କରିଛନ୍ତି ।
ଚାଷୀଙ୍କ କହିବା ଅନୁସାରେ, ଏହି ଅଞ୍ଚଳରେ ଅଙ୍ଗନଦୀର ବନ୍ୟାପାଣି ପ୍ରାୟ ତିନିଦିନ ଧରି ଚାଷଜମିରୁ ନିଷ୍କାସିତ ହୋଇପାରି ନ ଥିଲା । ଫଳରେ ଧାନ ଗଛ ଗୁଡାକ ପଚି ନଷ୍ଟ ହୋଇଯାଇଛି ।
ହେଲେ ବନ୍ୟା ପ୍ରଭାବିତ ଏହି ଅଞ୍ଚଳକୁ ବର୍ତ୍ତମାନ ଯାଏଁ କୌଣସି ବିଭାଗୀୟ ଅଧିକାରୀ ଆସି ପହଞ୍ଚି ନାହାନ୍ତି । କିମ୍ବା କ୍ଷୟକ୍ଷତିର ଆକଳନ ବି କରି ନାହାନ୍ତି ।
କରୋନା ମହାମାରୀ ନିଜର ପ୍ରାଦୁର୍ଭାବ ଦେଖାଇ ଚାଲିଥିବା ବେଳେ ବନ୍ୟା ଯୋଗୁଁ ତଳିଆ ଅଞ୍ଚଳରେ ବ୍ୟାପକ ଚାଷଜମି ନଷ୍ଟ ହେବା ଭଳି ଘଟଣା ଲୋକଙ୍କ ଜୀବନ ଯାତ୍ରାକୁ ବ୍ୟାହତ କରିଛି ।
